寄題張道士招真閣
作者：李呂
朝代：宋

paragraphs: 君成道，去何許，寂寂空山號行府。
自從漢末人相值，因循今莫覩。
凄凉古廟落嵓隈，水遶閒庭縈嫩苔。
敕令立觀奉香火，屈指三十年中來。
道士張君見奇古，精力强明奈寒暑。
從前觀心力勤苦，經畫一新舊堂廡。
嘗聞仙者好樓居，傑閣翬飛接雲衢。
往來世外隠君子，萬一鶴馭停須臾。
我勸張君更磨練，莫遣光陰隨物轉。
一朝平步玉皇前，何慮群仙不相面。
多少紛紛塵世人，夢中說夢元非真。
妙處工夫如會了，千百世界現全身。